Luister: Operasie Umbra – ŉ vervolgverhaalGeskryf deur Joe Kleinhans Regie deur Bettie Kemp Suid-Afrika maak en vernietig ses en ŉ half kernbomme in die geheim. Uraan is op ŉ unieke, inheemse wyse verryk en dit word eers in 1993 aangekondig. Bykans 30 jaar later is daar skielik ŉ toeloop van buitelandse agente na die land. Hul spore loop almal na Gansvlei, ŉ stil dorpie waar meer as een kundige uit die kernera afgetree het. Onbevestigde inligting dui egter daarop dat die kundiges geld uit die kerngeheime verdien wat vernietig sou wees. Direkteur Frans Ludik van die Staatsveiligheidsagentskap word gevra om vas te stel waarom die skielike buitelandse belangstelling in Gansvlei, veral met betrekking tot agente uit Iran. Dit val saam met die skielike dood van die polisiebevelvoerder op die dorp, Victor Gerwel. Sy weduwee, Francis, het op haar dag, kernfisika in Moskou studeer. Kort voor lank is daar ŉ reeks gebeure wat die gesegde “waar daar ŉ rokie is, is daar ŉ vuurtjie” bevestig. Direkteur Ludik het sy hande vol om vas te stel wat regtig destyds met die aftakeling van Suid-Afrika se kernwapenprogram gebeur het. Hy besef gou heelwat geheime uit die verlede is na die hede oorgedra. Dis of die kernsage van vroeër hom opnuut in Gansvlei afspeel. Geraamtes tuimel uit kaste. Umbra is nie verniet die donkerste deel van ŉ skaduwee nie. Operasie Umbra is ŉ spanningsverhaal van 120 episodes, geskryf deur Joe Kleinhans, vervaardig deur Bettie Kemp in samewerking met Maroela Media. Die karakters Tegniese versorging is deur Marius Vermaak en die vervolgverhaal is opgeneem in Maroela Media se ateljee. Daar sal van Maandag 25 April 2022 elke weekdag ŉ nuwe episode beskikbaar wees om na te luister. Luister na die episodes hier op Maroela Media of op een van die gemeenskapsradiostasies wat die drama uitsaai.